Etter nesten 40 år går restauranten bedre enn noen gang
XO Steakhouse i Skagen i Stavanger kan se tilbake på sitt beste år noen gang. Og eieren tror på et enda bedre 2024. – Jeg ønsker ikke å gå ut med tall, men kan si at 2023 er vårt desidert beste år noensinne. Jeg har stor tro på at resultatet blir enda bedre i år, sier Jarle Unhjem til Aftenbladet. Han er 100 prosent eier av XO Steakhouse og er også involvert i driften. Ailen Lundervold overtok fra Unhjem som daglig leder for en stund siden, men Unhjem er fortsatt aktivt inne som rådgiver. Startet på 80-tallet Unhjem sier at merkevaren XO har eksistert i Skagen 10 siden 1987, men at han før det var involvert i driften av det som da het Pizza 28. – Etter hvert ble pizzaen faset ut, og vi gikk over til ren biffrestaurant. Da kom XO-navnet, sier Unhjem. – Hva er nøkkelen til å overleve i denne bransjen så lenge? – Jeg mener at det er at vi har vært tro mot konseptet. Du må ha tro på din egen magefølelse. Samtidig har vi gjort noen endringer i meny og konsept gjennom årene. Men vi har ikke gått på de moderne tingene, de får lov å være i fred. Vi er det trauste og stabile. En kunde sa det slik til min kollega da han ble spurt om hvorfor han kom tilbake: «Jeg vet hva jeg får her, og jeg blir god og mett.», sier Unhjem. Ingen investorer Han poengterer at XO har klart seg selv om selskapet ikke har hatt noen eksterne investorer i ryggen. – Jeg har vært nødt til å jobbe for hver krone, sier Unhjem. Den store endringen som har skjedd på XO de siste månedene, er at livemusikken er borte. – Vi brukte store summer på å hente inn musikere, og det var etter hvert ikke liv laga. Fra 1. august i fjor har vi ikke livemusikk, og vi så ganske raskt at det ga uttelling for oss. Derfor er jeg også optimistisk med tanke på årets resultat, sier Unhjem. Gratis tapas Han sier at stedet har blitt renovert innvendig og utvendig den siste tiden, og at det nå er en rød tråd i interiøret. – Vi er veldig stolt over hvordan stedet framstår nå, og vil derfor gi noe tilbake til våre trofaste gjester med gratis tapasbord lørdag, sier Unhjem. Lørdagen blir også en markering av at Unhjem fyller 67 år og blir pensjonist. Men han sier at han nok fortsatt kommer til å bidra i driften av stedet. – Få også med at vi satser kun på norske produkter. Andre steder har mye importert kjøtt, vi har valgt å støtte den norske bonden, sier Unhjem. Han sier at XO gjør det bra og har mange stamgjester. Selskapet har åtte ansatte. – Det jeg er nervøs for, er de store kjedene som spiser opp små lokale selskaper. Jeg hadde nettopp en opptelling av hvor mange steder som serverte burger på noen få hundre meter, og kom til 14. Det blir rene burgerkrigen i Stavanger i tiden framover, sier Unhjem.
XO Steakhouse i Skagen i Stavanger hadde sitt beste år noensinne i 2023, og eier Jarle Unhjem tror 2024 blir enda bedre. Unhjem peker på lojalitet mot konseptet og fokuset på norske produkter som nøkler til suksess.  Livemusikken på stedet har forsvunnet siden 1. august i fjor, hvilket har gitt positiv effekt på resultatet.  Restauranten, som har åtte ansatte, foretar en innvendig og utvendig oppgradering, og planlegger å anerkjenne stamgjester med gratis tapas, samtidig som Unhjem markerer at han blir pensjonist.